《寄友人》
宋代·张绎

有客厌事事，洁身山之幽。寒暑不相贷，乃有卒岁忧。

有生此有事，简之成赘疣。澄江本无浪，不如信虚舟。

六经力道要，无以利心求。一朝与理会，万境真天游。

伊水正清泠，子行无滞留。西风昨夜至，送子至中流。

落月洒残梦，已看古岸头。我病强送君，是行良难俦。

异时清门下，谁识东陵侯。

作者简介：河南寿安人，字思叔。佣力于市，后发愤力学，遂以文名。受业于程颐，颐赏其颖悟，尝称晚得二士，即谓绎与尹焞。未及仕而卒。